Kontrakteur vas ná sabotasie by CamdenDie Camden-kragsentrale in Mpumalanga. (Foto: Eskom) ’n Kontrakteur wat by die Camden-kragstasie in Mpumalanga werk, is Dinsdag in hegtenis geneem nadat hy positief met ’n voorval van sabotasie verbind is. Die vermeende oortreder, ’n werker by ’n instandhoudingsmaatskappy wat werk vir die kragstasie doen, word daarvan beskuldig dat hy doelbewus skade aangerig het wat veroorsaak het dat die oliebranders herhaaldelik uitgeskop het. Die beweerde voorval van sabotasie het verlede Donderdag net voor 17:00 plaasgevind. Die vermeende oortreder het intussen erken dat die dreineringsprop doelbewus verwyder is sodat bykomende instandhouding- en herstelwerk aan die vermeende oortreder se werkgewer toegeken kon word. Adv. Karen Pillay, hoofbestuurder van sekuriteit by Eskom, sê dit is ontmoedigend dat sommige kontrakteurs “gewetenloos, kwaadwillig en bereid is om die land in verdere beurtkrag te dompel in ’n tyd wanneer die elektrisiteitsnetwerk reeds hoogs beperk is. “Ons het nog altyd vermoed dat sommige van ons instandhoudingskontrakteurs en werknemers agter hierdie dade van sabotasie sit.” Die voorval volg kort nadat twee vragmotorbestuurders verlede week by Eskom se Kendal-kragsentrale in hegtenis geneem is nadat hulle in besit van vermoedelik gesteelde steenkool betrap is. Eskom doen ’n beroep op die publiek om enige inligting rakende voorvalle van sabotasie by die Eskom-misdaadlyn by 0800 11 27 22 aan te meld.